Japanski milljarðarmæringurinn Yusaka Maezawama , sem tilkynnti árið 2018 að hann hefði greitt fyrirtækinu SpaceX fyrir hringferð um tunglið árið 2023 , er að leita sér að kærustu til að fara með sér . Sú ferð á að vera farin með geimskipinu Starship sem starfsmenn SpaceX eru enn að þróa . Maezawama , sem er 44 ára gamall og tveggja barna faðir , hóf á dögunum nokkurs konar kærustukeppni þar sem konur eiga að keppast um hylli hans og þar með , kannski , komast hring um tunglið . Maezawama tísti um keppnina á sunnudaginn . Þar birti hann mynd af sér og tunglinu með textanum : „ Komdu með mér til tunglsins ? “ Fram kemur einnig að umsóknarfrestur í keppnina sé til 17. janúar . Tístinu fylgdi hlekkur á vef keppninnar , sem virðist eiga að gera heimildarmynd um , og koma reglurnar þar fram . Konur sem taka þátt verða að vera orðnar minnst tuttugu ára gamlar og einhleypar . Þær verða að hafa „ bjartan persónuleika “ , „ vera alltaf jákvæðar “ og tilbúnar til að „ lifa lífinu til fulls “ . Þær þurfa sömuleiðis að hafa áhuga á geimnum og geta tekið þátt í undirbúningi fyrir geimferðina . Auk þess þurfa konurnar að vilja heimsfrið . Farið verður yfir þær umsóknir sem berast 25. til 26. janúar og í kjölfar þess hefjast stefnumótin með Maezawama um miðjan febrúar . Um miðjan mars virðist sem að fram fari önnur röð stefnumóta og ætlar milljarðamæringurinn að taka ákvörðun um nýju kærustu sína í lok mars . Starship-geimflauginni er ætlað að flytja tugi manna út í geiminn . Maezawa sagði upprunalega að hann ætlaði sér að bjóða sex til átta listamönnum með sér á ferð um tunglið . Ekki liggur fyrir hvort hann hefur hætt við það eða hvort þessir listamenn séu á leið með væntanlegri kærustu milljarðamæringsins . Viðbrögðin við kærustukeppni Maezawa eru vægast sagt blendin og nánast öllum sem svara tísti hans líst lítið sem ekkert á uppákomuna . Inn á milli eru svo aðilar sem eru sannfærðir um að tungllendingar Appolo-áætlunarinnar hafi verið sviðsettar og ómögulegt sé að fara til tunglsins . Vert er að taka fram að þeir hafa rangt fyrir sér .